**Petržalská samospráva ponúka denné letné tábory pre malých hrdinov. Prvý turnus štartuje v júli**

*Po úspešnom jarnom plaveckom tábore Aqua Hero Camp prináša petržalská samospráva pilotný ročník multišportového zážitkového letného tábora* [*SUMMER HERO CAMP*](https://petrzalkasportuje.sk/events/summer-hero-camp-2024/) *pre deti od 6 do 13 rokov.*

Leto je obdobím, kedy sa rodičia snažia vyplniť čas svojim ratolestiam čo najzmysluplnejšie. Riešením sú často letné tábory, kde okrem veselých zážitkov získavajú aj nové priateľstvá a zručnosti.

Potrebu motivovať deti k užitočnej a rozvíjajúcej činnosti si uvedomuje aj najľudnatejšia mestská časť Bratislava-Petržalka, a to aj vzhľadom na veľký počet tunajších detí. Veď len vo svojej zriaďovateľskej pôsobnosti má 27 verejných materských škôl, ktoré navštevuje cca 3300 detí a 11 základných škôl s takmer 6800 žiakmi, z nich je cca 900 prvostupniarov.

**Pod krídlami skúsených trénerov**

Preto sa rozhodla zorganizovať pilotný projekt denného letného tábora pre deti nielen z Petržalky od 6 do 13 rokov s názvom [**SUMMER HERO CAMP 2024**](https://petrzalkasportuje.sk/events/summer-hero-camp-2024/)zameraný na viaceré druhy športových disciplín – **futbal, basketbal, plávanie, inline korčuľovanie a tanec**.

Dejiskom všetkých aktivít bude **areál** petržalskej **Základnej školy Pankúchova**, kde okrem krásneho outdoorového prostredia a ihrísk čaká na deti aj čerstvo [zrekonštruovaný vnútorný bazén](https://www.petrzalka.sk/bazenpankuchova/).

*„Petržalčatá budú v rukách skúsených a kvalifikovaných trénerov a animátorov, ktorí majú za sebou dlhoročné skúsenosti nielen ako športoví tréneri a tréneri plávania, ale aj ako animátori v táboroch,“* tvrdí koordinátorka športových podujatí v Petržalke z referátu kultúry a športu **Mária Faktorová**.

Denné tábory pre malých hrdinov budú prebiehať v týždňových turnusoch - od pondelka do piatka -, pričom prvý odštartuje **už 1. júla** s ukončením 5. júla. Celkovo pôjde o osem turnusov počas júla a augusta, ten posledný sa odohrá od 19. **do 23. augusta.**

Jeden päť dňový turnus vyjde rodiča na sumu **161 eur za jedno dieťa**.

**Staviť na poistenie storna sa oplatí**

Prihlásiť na jednu alebo aj viac športových disciplín je možné online na webe [**PETRZALKASPORTUJE.sk**](http://www.petrzalkasportuje.sk), kde si záujemca vyberie konkrétny turnus a hlavnú športovú disciplínu spomedzi piatich - [futbalový HERO](https://petrzalkasportuje.sk/events/summer-hero-camp-2024/?termin=1999), [basketbalový HERO](https://petrzalkasportuje.sk/events/summer-hero-camp-2024/?termin=1999), [Plavecký AQUA HERO](https://petrzalkasportuje.sk/events/summer-hero-camp-2024/?termin=1999), [Move and Dance HERO](https://petrzalkasportuje.sk/events/summer-hero-camp-2024/?termin=1999), [In-Line HERO](https://petrzalkasportuje.sk/events/summer-hero-camp-2024/?termin=1999) - a vyplní krátky formulár s údajmi seba aj svojho dieťaťa.

Následne ho systém vyzve na čiastočnú a nevratnú úhradu zálohy vo výške 50% z celkovej ceny tábora, teda **80,5 eur**. Druhú časť tábora musí uhradiť po výzve v priebehu júna.

*„Rodičom odporúčame uzavrieť poistenie storno poplatkov. Stáva sa, že dieťa ochorie a tábora sa nemôže na poslednú chvíľu zúčastniť. Ako máme uvedené aj v našich všeobecných zmluvných podmienkach, stornovanie tábora neskôr, ako týždeň pred nástupom, už podlieha stopercentnému stornu,“* upozorňuje Faktorová s tým, že bez poistenia je rodičovi kompenzovaná len cena za stravu.

**Okrem športu aj zábava a tvorivosť**

Celodenný program potrvá cca 9 hodín, od 7:30 do 17:00. Zameraný bude predovšetkým na doobedňajšie tréningy športovej aktivity, ktorú deti preferujú počas celého týždňa, následne budú pokračovať rôzne **kreatívno-zábavné súťaže** a **spoločenské hry**.

V poobedňajších hodinách budú prebiehať **workshopy**, ktorých zameranie si deti vyberú deň vopred. Vďaka nim tak môžu na jeden deň vyskúšať a spoznať aj iné aktivity. Rozmanitú ponuku tvorí hip-hop, americký futbal, nerf súboj v outdoorovej nerf aréne rôzne druhy tancov, ale aj kreatívne dielne či iné zábavné hry.

Pre deti bude zabezpečená celodenná strava v podobe desiaty, obeda a olovrantu, ako aj celodenný pitný režim.

V cene tábora je zahrnutý aj uvítací balíček, ktorý bude obsahovať napríklad tričko, šiltovku či športovú fľašu.

*„Už teraz sa tešíme na všetkých malých hrdinov, ktorí, verím, zažijú s nami nezabudnuteľné letné prázdniny,“* uzatvára Faktorová.